钦定古今图书集成/明伦汇编/氏族典/第342卷 > 刘瑾
## 钦定古今图书集成/明伦汇编/氏族典/第342卷 > 刘瑾

按《明外史刘瑾传》：“瑾，兴平人，本谈氏子也。幼自宫投
中官刘姓者以进，因冒其姓。孝宗时，坐法当死，得免，
居常郁郁切齿廷臣。武宗即位，掌钟鼓司，慨然慕王
振之为人。性狠戾，有口辩，与马永成、高凤、罗祥、魏彬、
丘聚、谷大用、张永等相要结，日以鹰犬歌舞角抵之戏与帝狎，人号八虎。寻改瑾内官监，总督团营。帝渐”
信用瑾，大学士刘健、谢迁、李东阳，户部尚书韩文请
诛瑾等。帝大怒，立命瑾掌司礼监。瑾既得志，颛擅威
福，每奏事，必侦帝弄鹰犬。时帝厌之，亟麾去。自此大
小事皆瑾专决，不复白帝。公侯勋戚以下，莫敢钧礼。
每私谒，相率跪拜。诸章奏先具红揭投瑾，号“红本”，然
后上。通政司，号“白本”，皆称“刘太监”而不名安化王寘。
𫔍《反檄》数瑾罪。瑾惧，匿其檄，而起都御史杨一清、太
监张永为总督，讨之。初，刘健等纠八虎，瑾尢狡猾，为
七人所推。及专政，七人有所请，瑾俱不应。又欲逐永，
永以谲免。及永出师还，与一清言，欲诛瑾。一清为画
策，永意遂决。瑾好招致术士，有俞日明等妄言瑾从
孙二汉当大贵，瑾因是遂谋不轨。会瑾兄景祥死京
师，私语籍籍，谓瑾将以八月十五日俟百官送葬，因
作乱。适《永捷》疏至，将以是日献俘。瑾使缓其期，欲俟
成事并擒永。或以告永，永遂先期入献。俘毕，帝置酒
劳永，永出《寘𫔍檄》，因奏瑾不法十七事。帝曰：“瑾负我。”
乃命长随四人执之，降奉御，谪居凤阳。及帝亲籍其
家，得伪玺一，穿宫牌五百，及衣甲、弓弩、衮衣、玉带诸
违禁物，又所常持扇，内藏利匕首二，金银宝玩无数。
始大怒，命百官鞫于午门外。瑾具服，诏磔于市，枭其
首。